A BIZOTTSÁG 434/2007/EK RENDELETE
(2007. április 20.)
az 1698/2005/EK tanácsi rendelet részletes alkalmazási szabályainak megállapításáról szóló 1974/2006/EK rendelet Bulgária és Románia európai uniós csatlakozása miatt történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási okmányára (1) és különösen annak 34. cikke (3) bekezdésére és 56. cikkére,
tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (2) és különösen annak 91. cikkére,
mivel:
(1)
Bulgária és Románia csatlakozási okmányának 34. cikke és VIII. melléklete általánosságban meghatározza, hogy az új tagállamokban milyen feltételek mellett nyújtható ideiglenes kiegészítő támogatás az átmeneti vidékfejlesztési intézkedésekre. Ezeknek a feltételeknek a kiegészítésére és az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról szóló, 2006. december 15-i 1974/2006/EK tanácsi rendelet (3) egyes szabályainak kiigazítására végrehajtási szabályokat kell elfogadni.
(2)
E szabályoknak meg kell felelniük a szubszidiaritás és az arányosság elvének, tehát azokat a célkitűzések eléréséhez szükséges mértékre kell korlátozni.
(3)
Bizonyos átmeneti intézkedések támogathatósági feltételeit ezért pontosan meg kell határozni.
(4)
Az ilyen intézkedéseket tartalmazó vidékfejlesztési programok kialakítása, illetve a Bizottság általi megvizsgálása és jóváhagyása megkönnyítése érdekében közös szabályokat kell megállapítani azok szerkezetével és tartalmával kapcsolatban, különösen az 1698/2005/EK rendelet 16. cikke alapján.
(5)
Az 1974/2006/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Vidékfejlesztési Bizottság véleményével,
ELFOGADTA EZT A RENDELETET:
1. cikk
Az 1974/2006/EK rendelet a következőképpen módosul:
1.
A III. fejezet I. szakaszának 1. alszakasza a következő 25a. cikkel egészül ki:
„25a. cikk
(1) Támogatás nyújtható azoknak a hatóságoknak és szerveknek, amelyek a Bulgária és Románia csatlakozási okmánya VIII. melléklete I. szakaszának D. pontja értelmében mezőgazdasági üzemek részére történő tanácsadást és az ismeretek terjesztését biztosító szolgáltatásokat nyújtanak a mezőgazdasági termelőknek. Ez különösen a következőkre vonatkozik: üzleti terv készítése, vidékfejlesztési intézkedések igényléséhez való segítségnyújtás, valamint a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelet 4. és 5. cikkében és III. és IV. mellékletében meghatározott jó mezőgazdasági és ökológiai állapotra vonatkozó előírások és a jogszabályban foglalt gazdálkodási követelmények betartásával kapcsolatos tanácsadás és ismeretterjesztés.
(2) A mezőgazdasági termelőknek nyújtott tanácsadásra és ismeretterjesztésre kiválasztott hatóságoknak és szerveknek az e szolgáltatásokhoz megfelelő forrásokkal - szakképzett munkaerővel, igazgatási és technikai eszközökkel -, valamint tanácsadói tapasztalattal és megbízhatósággal kell rendelkezniük.
(3) 2007 és 2009 között Bulgária és Románia a mezőgazdasági termelőknek nyújtott tanácsadási szolgáltatások tekintetében akár ezt az intézkedést, akár az 1698/2005/EK rendelet 20. cikke a) pontja iv. alpontjában említett »tanácsadási szolgáltatások mezőgazdasági termelők és erdőgazdálkodók általi igénybevétele« elnevezésű intézkedést végrehajthatja.”
2.
A III. fejezet I. szakasza 4. alszakasza 37. cikkének (2) bekezdése a következő mondattal egészül ki:
„Bulgáriában és Romániában legkésőbb a program jóváhagyását követő három éven belül kell meg szervezni az első pályázati felhívást.”
3.
A III. fejezet I. szakaszának 4. alszakasza a következő 37a. cikkel egészül ki:
„37a. cikk
Bulgáriában és Romániában az 1698/2005/EK rendelet 63. cikkének c) pontjában említett készségek elsajátítása a következő tevékenységekhez kapcsolódó költségeket is magában foglalhatja: helyi fejlesztést célzó reprezentatív partnerségek kialakítása, integrált fejlesztési stratégiák kidolgozása, kutatás finanszírozása és a helyi akciócsoportok kiválasztására vonatkozó pályázatok készítése. A potenciális helyi akciócsoportok esetében e költségek támogathatók.”
4.
A III. fejezet 1. szakasza a következő 4a. alszakasszal egészül ki:
„4a. alszakasz
Ideiglenes kiegészítő intézkedés Bulgária és Románia tekintetében
39a. cikk
A Bulgária és Románia csatlakozási okmánya VIII. melléklete I. szakaszának E. pontjában előírt intézkedés (a közvetlen kifizetések kiegészítései) keretében nyújtott támogatás jogosultsági feltételeit a nemzeti kiegészítő közvetlen kifizetések jóváhagyásáról szóló bizottsági határozat állapítja meg.”
5.
A II. melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a határozat 2007. január 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 20-án.